祗命赴京途次淮口因書所懷
作者：權德輿
朝代：唐

paragraphs: 弱植素寡偶，趨時非所任。
感恩再登龍，求友皆斷金。
彪炳覩奇采，淒鏘聞雅音。
適欣佳期接，遽嘆離思侵。
靡靡遵遠道，忡忡勞寸心。
難成獨酌謠，空奏伐木吟。
泬寥清冬時，蕭索白晝陰。
交歡諒如昨，滯念紛在今。
因風試矯翼，倦飛會歸林。
向晚清淮駛，回首楚雲深。